Ġob ibaxxi rasu quddiem il-kobor ta' Alla Il-Mulej kellem lil Ġob u qallu: "Bi ħsiebu jċediha min qabad kawża ma' Xaddaj? Ħa jwieġeb, mela, dak li għandu xi jgħid f'Alla!" Ġob wieġeb lill-Mulej u qallu: "X'nista' nwieġeb jien li ma niswiex karfa? Ikolli nqiegħed idi fuq ħalqi! Darba tkellimt u ma nerġax; darbtejn, u ma nissuktax." U l-Mulej wieġeb lil Ġob minn ġot-tempesta: "Ħażżem ġenbejk bħal wieħed qawwi, ħa nsaqsik u int għallimni. Trid int twaqqa' s-sentenza tiegħi, tagħti tort lili biex tieħu raġun int? Għandek inti driegħ bħal ta' Alla? Tista' theżżeż b'leħen bħal tiegħu? Iżżejjen, mela, bil-kobor u l-foħrija, ilbes is-sebħ u l-ġmiel; sawwab il-fawra tal-qilla tiegħek, ħares lejn kull kburi u waqqgħu, ħares lejn kull kburi u baxxih, kexkex bid-dija tiegħek il-ħżiena, idfinhom fit-trab flimkien, għammdilhom wiċċhom fil-qabar, imbagħad jiena stess infaħħrek, talli rebbħitek il-leminija tiegħek. Ħares issa lejn l-ippopotamu li jien ħlaqt bħalma ħlaqt lilek; ħaxix jiekol dak bħall-baqar. Iżda x'saħħa għandu f'ġenbejh! Fil-muskoli ta' żaqqu l-qawwa tiegħu. Denbu iebes daqs iċ-ċedru, l-għeruq ta' kuxxtejh mibruma. Għadmu kanen tal-bronż, u l-kustilji vireg tal-ħadid. Hu l-aqwa fost l-opri ta' Alla, min għamlu biss jista' għalih; l-għoljiet iġibulu l-għelejjel tagħhom, hemm jitliegħbu l-bhejjem selvaġġi. Hu jimtedd taħt is-siġar tas-seder , jinħeba qalb il-qasab u fl-għadajjar. Ikollu d-dell mill-weraq tas-seder, u ż-żafżâf tal-wied idur miegħu. Jekk tfur ix-xmara ma jinstaramx, lanqas jekk jogħla sax-xifer il-Ġordan. Min sa jaqbdu minn għajnejh, u min jigganġah minn imnieħru? Xi ngħidu mbagħad għall-kukkudrill? Se taqbdu inti b'sunnara, jew torbotlu b'ħabel ilsienu? Se tgħaddilu lenza minn imnieħru, jew tinfidlu b'ġanċ ix-xedaq? Se joqgħod jittallab ħniena mingħandek, jew ifissdek bi kliem mieles? Taħseb int li jintrabat miegħek, biex joqgħodlok b'qaddej għal dejjem? Se tilgħab bih bħal għasfur, u torbtu għall-bniet iż-żgħar tiegħek. Se jiftiehmu fuq prezzu s-sajjieda, u jitqassam lill-bejjiegħa? Timlielu int bil-vleġeġ ġildu, jew rasu bil-foxxni? Ipprova midd idek fuqu; tibqa' tiftakar it-taqtigħa, u darb'oħra ma terġax.